## Naputak o ispitivanju statičkih brojila jalove električne energije razreda točnosti 2 i 3

### NN 11/2006 (30.1.2006.), Naputak o ispitivanju statičkih brojila jalove električne energije razreda točnosti 2 i 3

# DRŽAVNI ZAVOD ZA MJERITELJSTVO

**285**

Temeljem članka 21. stavak 5. Zakona o
mjeriteljstvu (»Narodne novine« broj 163/03), ravnatelj Državnog zavoda za
mjeriteljstvo donosi

## NAPUTAK

### O ISPITIVANJU STATIČKIH BROJILA JALOVE ELEKTRIČNE ENERGIJE RAZREDA TOČNOSTI2 i 3

1. OPĆE ODREDBE

1.1.      Ovim Naputkom
propisuje se način ispitivanja u postupku ovjeravanja statičkih brojila jalove
električne energije razreda točnosti 2 i 3 (u daljnjem tekstu: brojila), radi
utvrđivanja udovoljavanja mjeriteljskim i tehničkim zahtjevima prema Pravilniku
o mjeriteljskim i tehničkim zahtjevima za statička brojila jalove električne
energije razreda točnosti 2 i 3 (»Narodne novine« br.
81/05) (u daljnjem tekstu: Pravilnik).

1.2.      Prema
odredbama ovog Naputka obavljat će se ispitivanje u postupku prvog ovjeravanja,
redovnog ovjeravanja u popisanim vremenskim intervalima, te izvanrednog
ovjeravanja brojila.

2. UVJETI KOJIMA MORA
UDOVOLJITI SERVIS

2.1.      Servis mora
udovoljiti sljedećim uvjetima u pogledu:

–          radnika;

–          prostorije za
ispitivanje brojila;

–          opreme za ispitivanje
brojila;

–          propisane dokumentacije

danim u Pravilniku o tehničkim i mjeriteljskim zahtjevima za ovlašćivanja
servisa za pripremu brojila električne energije za ovjeravanje (»Narodne
novine« br. 155/04.).

2.2.      Servis treba omogućiti
ispitivanje brojila metodom mjerenja rada – usporedba s etalonskim brojilom
(metoda etalonskog brojila).

3. PRIPREMA ZA
OVJERAVANJE

3.1.      Vrste
ovjeravanja brojila

3.1.1.   Prvo ovjeravanje brojila
obavlja se na novoproizvedenim brojilima.

3.1.2.   Redovno ovjeravanje brojila u
propisanim ovjernim razdobljima provodi se na
brojilima koja su već bila u uporabi, a izvađena su iz mreže zbog ovjeravanja.

3.1.3.   Izvanredno ovjeravanje
brojila provodi se na brojilima koja nisu bila u uporabi zbog kvara ili drugih
tehničkih nedostataka, ili radi toga što nisu bila ovjerena u propisanim ovjernim razdobljima.

3.2.      Provjera
pripremljenih brojila

3.2.1.   Brojila pripremljena za
ovjeravanje moraju udovoljavati odred­bama rješenja o
odobrenju tipa mjerila u pogledu općih uvjeta, konstrukcije i potrebnih natpisa
i oznaka.

3.2.2.   Na ovjeravanje se ne primaju
brojila koja ne udovoljavaju odredbama rješenja o odobrenju tipa mjerila,
brojila za koja ne postoji odgovarajuća oprema za ispitivanje brojila te vrste
i razreda točnosti, te brojila za koja se pri provjeri pripremljenih brojila
utvrde mehanička oštećenja, oštećenja od korozije, električna oštećenja,
napuklo ili razbijeno staklo na prozorčiću, udubljeno kućište, oštećena
priključnica i slično.

3.2.3.   Brojila su pripremljena za
redovno ovjeravanje ako su očišćena (oprana), servisirana i podešena i ako su
na njima izvršene sve radnje neophodne za nesmetan i siguran rad i postavljenim
poklopcima brojila i postavljenim žicama i olovnim ili plastičnim plombama.

3.2.4.   Brojila pripremljena za
ovjeravanje trebaju biti postavljena na stalke, sa spojenim strujnim i
naponskih krugovima.

3.2.5.   Provjeravaju se pripremljena
izvješća o ispitivanju.

3.2.6.   Provjeravaju se podaci na
natpisnim pločicama brojila, pri čemu valja povjeriti, da li su na natpisnoj
pločici navedeni sljedeći podaci:

1) ime i naziv ili znak proizvođača i mjesto proizvodnje;

2) tvornička oznaka tipa brojila;

3) natpis o vrsti brojila (npr. »Trofazno brojilo
jalove energije«, »Trofazno transformatorsko brojilo jalove energije« itd.);

4) tvornički broj i godina proizvodnje;

5) referentni naponu u »V« ili »kV« (npr. 3 x 230/400
V);

6) podaci o struji

–          za brojila za izravni
priključak podaci o osnovnoj i najvećoj struji u »A« (npr.
10(40) A ili 10-40 A)

–          za brojila za
priključak preko strujnih mjernih transformatora podaci o sekundarnoj nazivnoj
struji strujnoga mjernog transformatora, na koji se brojilo priključuje (npr. 5 (5) A ili/5 A).

Podaci o nazivnoj i najvećoj struji brojila mogu se nalaziti u oznaci tipa
brojila

7) referentna frekvencija u »Hz« (npr. 50 Hz);

8) razred točnosti (npr. 2 ili r.t. 2);

9) stalnica brojila u imp./kvarh (npr. 1000 imp./kvarh);

10) službena oznaka tipa mjerila;

11) mjerna jedinica (npr. »kvarh«)
koja se mora nalaziti na pločici brojčanika ili među osnovnim podacima brojila;

12) znak »kvadrat u kvadratu« za brojila s izolacijskim kućištem razreda
zaštite II;

13) shema spoja ili broj sheme spoja;

14) natpis »Suprotno registriranje spriječeno« ili odgovarajući simbol za
brojila s napravom za sprječavanje suprotnog registriranja;

15) označene sve stezaljke na priključnici prema standardnoj shemi spoja;

Podaci od 1) do 3) mogu biti na natpisnoj pločici pričvršćenoj na poklopcu
brojila.

Podaci od 4) do 12) moraju biti na natpisnoj pločici koja je smještena unutar
brojila, a čitljiva s vanjske strane brojila.

Ako je brojilo posebnoga tipa (npr. višetarifno brojilo kojem se napon preklopnog uređaja
razlikuje od referentnog napona), to treba biti navedeno na natpisnoj pločici
ili na posebnoj pločici.

Brojila za priključak preko mjernih transformatora moraju imati natpis
»Transformatorsko brojilo«, odnosno odgovarajući simbol na posebnoj natpisnoj
pločici, na kojoj se naknadno može upisati prijenosni odnos (odnosi)
transformatora, kojim treba množiti pokazivanje brojača da bi se dobila
energija na primarnoj strani mjernih transformatora.

4. ISPITIVANJE BROJILA

4.1.      Ispitivanje
statičkih brojila jalove električne energije razreda točnosti 2 i 3 provodi se
pojedinačnim načinom ispitivanja.

4.2.      Postupak
ispitivanja brojila sastoji se od:

4.2.1.   Ispitivanja izolacije

4.2.2.   Zagrijavanja brojila

4.2.3.   Ispitivanja praznog hoda (stanje bez opterećenja)

4.2.4.   Ispitivanja polaska brojila

4.2.5.   Ispitivanja točnosti brojila

4.2.6.   Provjera stalnice brojila

4.2.7.   Kontrole ispravnosti registracije električne energije

4.2.8.   Ispitivanja dodatnih naprava brojila.

4.2.1    Ispitivanje izolacije
obvezno se provodi iz sigurnosnih razloga. Ispitivanje izolacije provode
proizvođači ili servisi, prije podnošenja na ovjeravanje, na svim brojilima
sinusnim naponom efektivne vrijednosti 2 kV ili 4 kV, u trajanju od 1 min,
frekvencije 50 Hz, prema odredbama Pravilnika.

4.2.2.   Zagrijavanje brojila provodi
se tako da su naponski i pomoćni krugovi brojila priključeni na referentni napon
najmanje 1 h prije početka ispitivanja.

4.2.3.   Kod ispitivanju praznog hoda
brojilo ne smije davati izlazne impulse, odnosno ne smije registrirati
energiju, pri otvorenim strujnim krugovima (stanje bez opterećenja) i pri
naponskim krugovima priključenim na 115 % referentnog napona.

Najmanje trajanje ispitivanja t treba biti:

 ![](dodatni/141462.gif)

gdje je:

k – stalnica brojila (imp./kWh)

m – broj mjernih elemenata brojila

Un – referentni napon (V)

Imax – najveća struja brojila (A)

Za vrijeme ovog ispitivanja ispitni izlazni uređaj brojila smije dati samo
jedan impuls.

4.2.4.   Brojila moraju početi davati
izlazne impulse (polazak) i neprekidno bilježiti energiju pri uravnoteženom
opterećenju i struji koja ne smije prelaziti vrijednosti dane u Tablici 1.

*Tablica 1.*

|  |  |  |  |
| --- | --- | --- | --- |
| Brojila za | Faktor snage  sin *φ*  (induktivno ili kapacitivno) | Vrijednost struje (A) za brojila razreda točnosti | |
| 2 | 3 |
| Izravni priključak | 1 | 0,005 *I*o | 0,01 *I*o |
| Priključak preko mjernih transformatora | 1 | 0,003 *I*n | 0,005 *I*n |

4.2.5.   Pri ispitiva­nju
brojila, uz ispunjene uvjete u točki 2. ovog Naputka, dopuštene pogreške su:

1) za jednofazna i
trofazna brojila pri ujednačenom optereće­nju,
vrijednosti dopuštenih pogrešaka navedene su u Tablici 2;

2) za trofazna brojila opterećena jednofazno, pri simetričnim trofaznim
naponima, vrijednosti dopuštenih pogrešaka navedene su u Tablici 3.

*Tablica 2.*

|  |  |  |  |  |
| --- | --- | --- | --- | --- |
| Vrijednost struje | | Faktor snage sin *φ* (induktivno ili kapacitivno) | Dopuštene pogreške (%) za brojila razreda točnosti | |
| 2 | 3 |
| Brojila za izravni priključak | Brojila za priključak preko mjernih transformatora |  |  |
| 0,05 *I*o ≤ *I* ≤ 0,1 *I*o | 0,02 *I*n ≤ *I*  ≤ 0,05 *I*n | 1 | ± 2,5 | ± 4,0 |
| 0,1 *I*o ≤ *I* ≤ *I*max | 0,05 *I*n ≤ *I* ≤ *I*max | 1 | ± 2,0 | ± 3,0 |
| 0,1 *I*o ≤ *I* ≤ 0,2 *I*o | 0,05 *I*n ≤ *I* ≤ 0,1 *I*n | 0,5 | ± 2,5 | ± 4,0 |
| 0,2 *I*o ≤ *I* ≤ *I*max | 0,1 *I*n ≤ *I* ≤ *I*max | 0,5 | ± 2,0 | ± 3,0 |
| 0,2 *I*o ≤ *I* ≤ *I*max | 0,1 *I*n ≤ *I* ≤ *I*max | 0,25 | ± 2,5 | ± 4,0 |

*Tablica 3.*

|  |  |  |  |  |
| --- | --- | --- | --- | --- |
| Vrijednost struje | | Faktor snage sin *φ* (induktivno ili kapacitivno) | Dopuštene pogreške (%) za brojila razreda točnosti | |
| 2 | 3 |
| Brojila za izravni priključak | Brojila za priključak preko mjernih transformatora |  |  |
| 0,1 *I*o ≤ *I* ≤ *I*max | 0,05 *I*n ≤ *I* ≤ *I*max | 1 | ± 3,0 | ± 4,0 |
| 0,2 *I*o ≤ *I* ≤ *I*max | 0,1 *I*n ≤ *I* ≤ *I*max | 0,5 | ± 3,0 | ± 4,0 |

Razlika između postotne pogreške trofaznog brojila opterećenog jednofazno i
postupne pogreške pri uravnoteženom trofaznom opterećenju osnovnom strujom Io
uz sin j = 1 za brojila za
izravni priključak, odnosno nazivnom strujom In uz sin j = 1 za brojila za priključak preko
mjernih transformatora, ne smije iznositi više od:

1) 2,5 % za brojila razreda točnosti 2

2) 3,5 % za brojila razreda točnosti 3

4.2.6.   Pri ispitivanju stalnice brojila provjerava se odnos pokazivanja energije
na digitalnom prikazu (ili brojčaniku) i impulsa koje daje impulsni davač.

4.2.7    Kontrolu registracije
električne energije vršiti na sljedeći način:

–          zapisati stanje na
digitalnom prikazu (ili brojčaniku) svih brojila;

–          brojila opteretiti s Imax i vršiti registraciju električne energije
zadano vrijeme koje se mjeri sekundomjerom (najmanje
15 minuta);

–          zapisati stanje na
digitalnom prikazu (ili brojčaniku) svih brojila;

–          brojila moraju
prikazati količinu registrirane električne energije korigiranu za vlastitu
pogrešku brojila.

4.2.8.   Dodatne funkcije u brojilu se
posebno ispituju.

4.2.8.1.
Ispravnost rada registara (tarifa) brojila s više tarifa, ispituje se
uzastopnim uključivanjem i isključivanjem upravljačkog napona 1,15 Un pri
opterećenju brojila osnovnom snagom. Promatra se položaj indikatora, koji
pokazuje koju tarifu brojilo registrira, dok ostale tarife ne smiju
registrirati.

4.2.8.2.
Naprava za sprječavanje suprotnog registriranja ispituje se tako da se u
brojilu promjeni smjer registriranja energije, a brojilo ne smije više
registrirati električnu energiju (davati izlazne impulse).

Pokazivač najveće snage ispituje se tako da se brojilo optereti stalnom snagom
za vrijeme uključenja pokazivača najveće snage (mjerni period = vrijeme
uključenja + vrijeme isključenja). Opterećenje se isključi i pročita pokazana
vrijednost najveće snage. Pokazivač najveće snage udovoljava ako je njegova
vlastita pogreška jednaka pogreški brojila pri tom opterećenju.

4.2.8.3.
Davač impulsa za daljinsko mjerenje ispituje se tako da se pri opterećenju
osnovnom ili najvećom strujom, odgovarajućim brojačem impulsa broje impulsi
koje daje davač impulsa u zadanom vremenu. Nakon toga se uspoređuju vrijednosti
energije koju je registriralo brojilo i vrijednost energije dobivena umnoškom
broja impulsa sa stalnicom davača impulsa. Davač je
ispravan ako razlika energija nije veća od energije koja odgovara jednom
impulsu kojeg daje davač impulsa.

5. TUMAČENJE REZULTATA
ISPITIVANJA

5.1.      Brojila su
ispravna, ako se ispitivanjem utvrdi da udovoljavaju odredbama Pravilnika i
odredbama točke 4. ovog Naputka.

6. OZNAČAVANJE BROJILA
OVJERNIM OZNAKAMA

6.1.      Brojila, za
koji se pri ispitivanju utvrdi da udovoljavaju odredbama točke 5. ovog Naputka,
označavaju se državnim ovjernim oznakama (žigovima
koji se utiskuju u plombe) kako je navedeno u rješenju o odobrenju tipa
mjerila.

6.2.      Pri prvom
ovjeravanju brojila, koja imaju dvije ili više plombi, plombu na lijevoj strani
kućišta brojila može svojom oznakom označiti proizvođač brojila, a plombe na
desnoj strani (i gore ako postoji) označavaju se državnim ovjernim
oznakama.

6.3.      Pri redovnom
i izvanrednom ovjeravanju brojila, državnim ovjernom
oznakama označavaju se sve plombe na brojilu.

7. ZAVRŠNA ODREDBA

7.1.      Ovaj Naputak
stupa na snagu osmog dana od dana objave u »Narodnim novinama«.

Klasa: 011-02/06-07/04

Urbroj: 558-06/21-06-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Naputak, NN 11/2006-285